text: Nyt spor efter brand-attentat mod politigård 
  10 august 2018 kl. 13.18
  Syd- og Sønderjyllands Politi har fundet et nyt spor efter et brand-attentat mod politigården i Haderslev.
  For en otte dage siden blev der begået hærværk mod Haderslev politigård, hvor der først blev kastet en sten mod en rude - og siden natten til fredag i sidste uge hældt brændbar væske ind gennem et hegn. Nu efterforsker politiet en episode på Kestrupvej ved Vojens, som sættes i forbindelse med brand-attentatet mod politigården.
  Fredag den 3. august klokken 04.57 blev flere unge mennesker set sætte ild til en dunk med benzin på Kestrupvej ved Vojens. Politiet undersøger nu, om der er en sammenhæng med branden på politigården i Haderslev.
  Derfor vil politiet gerne høre fra vidner, som har set personer eller køretøjer på eller i nærheden af Kestrupvej ved Vojens omkring klokken 05 sidste fredag. 
  Knap halvanden time tidligere ved 03.30-tiden var der blevet hældt brændbar væske ind gennem hegnet mellem Laurids Skaus Gade og politigården. 
  Politiet ser med alvor på episoderne, og en større efterforskning har været i gang den seneste uges tid.
  
  